CELEX: 32021D1072
Language: ro
Date: 2021-06-28 00:00:00
Title: Decizia (UE) 2021/1072 a Consiliului din 28 iunie 2021 privind o derogare temporară de la Decizia 2013/471/UE privind acordarea diurnelor și rambursarea cheltuielilor de deplasare ale membrilor Comitetului Economic și Social European și ale supleanților acestora, având în vedere dificultățile de călătorie cauzate în Uniune de pandemia de COVID-19

30.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 230/30
               
            
         DECIZIA (UE) 2021/1072 A CONSILIULUI
         din 28 iunie 2021
         privind o derogare temporară de la Decizia 2013/471/UE privind acordarea diurnelor și rambursarea cheltuielilor de deplasare ale membrilor Comitetului Economic și Social European și ale supleanților acestora, având în vedere dificultățile de călătorie cauzate în Uniune de pandemia de COVID-19
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 301 al treilea paragraf,
         întrucât:
         
                     (1)
                  
                  
                     De la izbucnirea pandemiei de COVID-19, măsurile extraordinare de prevenire și izolare luate de statele membre, cum ar fi carantina, punerea în aplicare a politicilor de muncă la distanță, precum și restricțiile sau interdicțiile de circulație și de călătorie, au făcut imposibilă sau foarte dificilă deplasarea membrilor Comitetului Economic și Social European (denumit în continuare „Comitetul”) și a supleanților acestora (ambele categorii denumite împreună „beneficiarii”) în vederea participării fizice la reuniuni.
                  
               
                     (2)
                  
                  
                     Având în vedere respectivele circumstanțe excepționale și pentru a se garanta faptul că activitățile Comitetului pot avea loc întotdeauna într-un mod adecvat și sustenabil în vederea asigurării continuității instituționale, este necesară o derogare temporară de la articolele 2, 3 și 4 din Decizia 2013/471/UE a Consiliului (1) în ceea ce privește plata diurnelor și rambursarea cheltuielilor de călătorie către beneficiari. Această derogare ar trebui să se aplice numai pentru perioada în care continuă să existe dificultăți de călătorie sau restricții sanitare aplicabile reuniunilor fizice, cauzate în Uniune de pandemia de COVID-19.
                  
               
                     (3)
                  
                  
                     Costurile administrative efective suportate de un beneficiar care participă la o reuniune la distanță prin mijloace electronice sunt mai mici decât rata diurnei aplicabile în prezent pentru participarea în persoană la reuniuni, în timp ce timpul petrecut de un beneficiar rămâne același. Prin urmare, este oportun ca diurna plătită beneficiarilor care participă la reuniuni la distanță prin mijloace electronice să fie adaptată în consecință.
                  
               
                     (4)
                  
                  
                     Acolo unde este cazul, Comitetul ar trebui să stabilească norme detaliate referitoare la acordarea diurnei pentru participarea la distanță. Aceste norme ar trebui să identifice în special cazurile în care dificultățile de călătorie legate de COVID-19 sau de măsurile restrictive conexe compromit posibilitatea de a organiza reuniuni sau de a participa fizic la ele.
                  
               
                     (5)
                  
                  
                     Comitetul ar trebui să prezinte Consiliului rapoarte periodice privind aplicarea prezentei decizii, astfel încât să permită Consiliului să evalueze impactul acesteia și existența în continuare a condițiilor care justifică derogarea. Pe baza acestor rapoarte, Consiliul ar trebui să ia în considerare adoptarea unor măsuri adecvate, în special în cadrul unei viitoare revizuiri cuprinzătoare a Deciziei 2013/471/UE, care urmează să fie întreprinsă înainte de sfârșitul actualului mandat al Comitetului,
                  
               ADOPTĂ PREZENTA DECIZIE:
         
            Articolul 1
            Prin derogare de la articolele 2, 3 și 4 din Decizia 2013/471/UE, în cazul în care măsurile restrictive legate de COVID-19 compromit posibilitatea de a organiza o reuniune sau de a participa fizic la aceasta, beneficiarii care participă la reuniune la distanță prin mijloace electronice au dreptul numai la o diurnă stabilită la 145 EUR.
         
         
            Articolul 2
            Comitetul adoptă dispoziții detaliate de punere în aplicare a articolului 1 până la 2 septembrie 2021.
         
         
            Articolul 3
            Până la 2 ianuarie 2022 și, ulterior, la fiecare șase luni, Comitetul prezintă Consiliului un raport de evaluare privind aplicarea prezentei decizii și, în special, privind impactul său bugetar, precum și privind existența în continuare a dificultăților de călătorie legate de COVID-19 sau de măsurile restrictive conexe care compromit posibilitatea de a organiza reuniuni sau de a participa fizic la acestea.
         
         
            Articolul 4
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.
         
         
            Adoptată la Luxemburg, 28 iunie 2021.
            
               
                  Pentru Consiliu
               
               
                  Președintele
               
               M. do C. ANTUNES
            
         
         
            (1)  Decizia 2013/471/UE a Consiliului din 23 septembrie 2013 privind acordarea diurnelor și rambursarea cheltuielilor de deplasare ale membrilor Comitetului Economic și Social European și ale supleanților acestora (JO L 253, 25.9.2013, p. 22).